  Виталий Пронин Эшелы кузьмазы «Буёлъёсын сьӧд книга». Текстэз 2 алфавитэн гожтэмын: латиницаен но Брайльлэн шрифтэныз (сое сукыр адямиос лыдӟыны быгато).2015-тӥ арын Пулицер премиез басьтӥз Энтони Дорр американ писательлэн «Весь невидимый нам свет» романэз. Та романэз лыдӟеме бере эшелэсь книгазэ киысьтым лэземе уг поты ни - уг лыдӟиськы, синме кыньыса, вогыриё текстсэ но суредъёссэ маяллясько.Мон шер лыдӟисько Кыкетӥ дунневыл ож сярысь кунсьӧрын гожтэм книгаосты. Пушкам маке пумит султэ: Россиын улӥсь калыкъёс гинэ быгато кадь та быдӟым трагедиез быдэсак валаны. Но «Весь невидимый нам свет» книгаез лыдӟыса, валай: со милям гинэ ӧвӧл, быдэс Европалэн вӧсез.Синтэм нылаш будэ Франциын. Радиоен тунсыкъяськись пияш будэ фашизмен пачкатэм Германиын. Сукыр нылашлэн песятаез, корка сигын ватскыса, радио пыр лушкем лэзья пиналъёслы инкуазь но солэн ватосъёсыз сярысь передачаос. Пияш шедьтэ тӥяськем приёмникез, тупатъя сое но синмаське инкуазь сярысь француз кылын передачалы. Мар гинэ азьланяз уг возьма та еж но ненег лулъёсты! Сукыр нылашлы пегӟоно луэ вордскем карысьтыз, кытын со котькуд ульчатӥ, номыре адӟытэк но, поръяны быгатэ вал. Со ыштэ атайзэ, нош пияш сюре Гитлерюгендэ. Но та тём-тём дуннее шедьыса но, соос уг дугдо улонлэсь югытсэ адӟемысь.Сюлмез одӥгез тужгес позыртӥсь инты: огназ кылем сютэм нылаш тубе корка сиге но, песятаезлэсь радиостанцизэ улӟытыса, Жюль Вернэз шара лыдӟе. Со дыре ик пияш гу кадь пеймыт куашкам коркан ӵоксамын - радиоприёмниксэ лэзьыса, со кылэ нылашлэсь мырдэм чузъяськись куаразэ. Немо капитан сярысь мадёс пияшлэн лулызлы пичи оскон тыллэн пиштэмез кадь луэ.Вера Штыкова 16+ Теги: вылькнига  